מירון מינסטר

מירון מינסטר (נולד ב-14 במאי 1965) הוא מוזיקאי, מלחין, מעבד וזמר ישראלי.

ביוגרפיה

מינסטר נולד בפתח תקווה. בתיכון למד במגמת המוזיקה בבית הספר "תלמה ילין". בשנים 1983–1986 שירת בצה"ל כקלידן בלהקת פיקוד המרכז (1983), הלחין את השיר "זרום ירדן" עבור תוכניתה "בשערייך יריחו" ועיבד שירים לתוכנית הבאה.
לאחר שחרורו הלחין שירים לזמרים שונים. הוא הלחין לנורית גלרון שני שירים לאלבום "משהו בלבבה" (1987) – "נפרדנו כך" (היטב היטב חרה לי) למילים של לאה גולדברג ו"קשר השתיקה" (אמא ובן) למילים של גלרון עצמה. השירים זכו להערכה רבה. לצמד הטרי אורנה ומשה דץ הלחין את שיר הנושא לאלבום הבכורה שלהם "באותה המיטה" למילים של חני ליבנה ואת השיר "עד שתגיע" למילים של עדנה פלג.
בסוף שנות ה-80 היה חבר בצוות הזמרים של תוכנית הטלוויזיה "שירים ומשהו" שהנחה דודו אלהרר.
לקדם אירוויזיון 1989 הלחין ועיבד את השיר "מביט מהצד" למילותיו של אבי דור. דור ביצע את השיר בליווי קולי של להקת "שם זמני" (הוקמה לצורך השיר ותו לא) שבה היו חברים משה בן-בסט, איציק אזולאי, ירונה הראל ומינסטר עצמו, שגם ניגן בפסנתר. השיר בוצע חלקית בא-קפלה בסגנון דו-וופ עם הרמוניות קוליות ברוח השיר "The Longest Time" של בילי ג'ואל. "מביט מהצד" הגיע למקום השביעי בתחרות וזכור במיוחד בזכות הסיום שבו התיישבו המבצעים על הספסל, יישרו את רגליהם וחשפו את שם השיר על סוליות נעליהם.
לקדם אירוויזיון 1992 הלחין שני שירים למילים שכתבו מבצעיהם: הראשון היה שיתוף פעולה נוסף עם אבי דור – מינסטר הלחין ועיבד עבורו את השיר "טווידילדי" (מקום 10); השני עם עירית ענבי עבורה הלחין ועיבד את השיר "השד הקטן שלי" (מקום 5).
ב-1993 הוציא מינסטר אלבום סולו ראשון (והיחיד עד כה, נכון ל-2011) בשם "מדינה חמה". האלבום לא זכה להצלחה מרובה, אולם שיר הנושא (המוכר מהפזמון: "וככל שפחות שמחים כך יותר חוגגים") הושמע רבות ברדיו, הגיע למקום ה-25 במצעד הפזמונים השנתי תשנ"ג ברשת ג' ולימים נכלל באוסף "גדלנו יחד" בעריכת יואב קוטנר.

הפקות לילדים

לאחר צאת אלבומו פנה מינסטר לקהל הילדים, בו עבד שנים רבות ומוצלחות. הוא עיבד את השירים בקלטות הילדים "מי שטוב לו ושמח כף ימחא" (שירי משחק של דתיה בן דור) בכיכובם של דפנה ארמוני ורמי ברוך, ו"סבתא בישלה דייסה", בכיכובם של ליא קניג, אלברט כהן, עינת ארליך ומשה בן-בסט, כאשר העבודה המוצלחת בהפקה זו סללה את דרכו לשיתוף פעולה רב שנים עם הבמאי חנוך רוזן.
מינסטר הלחין ועיבד את המוזיקה למחזמר המקורי "ספר הג'ונגל" למילים של אפרים סידון. המחזמר הועלה לראשונה בחנוכה 1996 בכיכובם של תום אבני (אז עדיין ילד אלמוני למדי) בתפקיד מוגלי, ששי קשת בתפקיד בגירה הפנתר וטוביה צפיר בתפקיד באלו הדוב. המחזמר הצליח מאוד בקרב הקהל והמבקרים ובסוף אותה שנה זכה בפרס התיאטרון כ"מחזמר השנה".
שיתוף הפעולה המוצלח בין חנון רוזן כבמאי למינסטר כמנהל מוזיקלי המשיך בפסטיגלים בשנים 1997, 1998 ו-2000. הלחן הזכור ביותר מאותה התקופה הוא "זה לא כל כך פשוט להיות כאן ילד", שהועלה בפסטיגל 1997, בוצע על ידי כל המשתתפים במופע והפך למעין המנון תקווה עבור הילדים.
ב-1998 שב מינסטר להלחין מחזמר לילדים, גם הפעם למילותיו של אפרים סידון – "מעלה קרחות" בבימויה של ציפי פינס בתיאטרון לילדים ולנוער וניהל מוזיקלית את המופע לילדים "מותק, הילדות התחברו", בכיכובן של ציפי שביט וחני נחמיאס. ב-2002 ניגן והפיק את המוזיקה לפרויקט האנימציה לילדים "סרטים מהספרים" (או בשמו המשני: "שמוליקיפוד") ואף כתב את המוזיקה לשיר הנושא, למילים של ציפי שחרור.

מופעי בידור למבוגרים

בשנת 2000 הלחין מינסטר את המוזיקה למחזמר "משה" שכתב דודו טופז וביים משה קפטן. המחזמר הועלה על ידי תלמידי בית צבי בתיאטרון היהלום ברמת גן, זכה לביקורות קשות וירד לאחר כ-30 הצגות.
בשנת 2005 הלחין את המוזיקה למופע המצליח "ספונג'ה בעיר הגדולה" בהשתתפות עירית ענבי, חני נחמיאס וציפי שביט. ב-2011 הוא כתב את המוזיקה למופע ההמשך, "קצרות ולעניין".